A Bizottság határozata

(1999. március 5.)

a 79/542/EGK tanácsi határozatnak, valamint a 92/160/EGK, a 92/260/EGK, a 93/195/EGK és a 93/197/EGK határozatnak a törzskönyvezett lovak Szaúd-Arábia egyes részeiből a Közösségbe történő ideiglenes behozatalára, újrabehozatalára, valamint behozatalára vonatkozó állat-egészségügyi feltételek tekintetében történő módosításáról

(az értesítés a C(1999) 496. számú dokumentummal történt)

(EGT vonatkozású szöveg)

(1999/228/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb Ausztria, Finnország és Svédország csatlakozási okmányával módosított, a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvre [1] és különösen annak 12., 13., 15. és 16. cikkére, valamint 19. cikke ii. pontjára;

mivel a legutóbb a 98/622/EK bizottsági határozattal [2] módosított 79/542/EGK tanácsi határozat [3] megállapította a tagállamok által szarvasmarhafélék, sertések, lófélék, juhok és kecskék, friss hús, valamint húsipari termékek behozatalára feljogosított harmadik országok jegyzékét;

mivel a legutóbb a 97/685/EK határozattal [4] módosított 92/160/EGK bizottsági határozattal [5] a Bizottság meghatározta a lófélék behozatala céljából egyes harmadik országok régiókba sorolását;

mivel a törzskönyvezett lovak ideiglenes behozatalára, újrabehozatalára, valamint behozatalára vonatkozó egészségügyi feltételeket és a szükséges állatorvosi bizonyítványokat a legutóbb a 98/594/EK határozattal [6] módosított, 92/260/EGK [7], 93/195/EGK [8] és 93/197/EGK [9] bizottsági határozat állapította meg;

mivel a Bizottság által Szaúd-Arábiában végzett állat-egészségügyi ellenőrzést követően úgy tűnik, hogy az állat-egészségügyi helyzet az állat-egészségügyi szolgálatok kielégítő ellenőrzése alatt áll, és különösen a lóféléknek az ország egyes részeiről annak többi területeire történő mozgása jól ellenőrzöttnek tűnik;

mivel a szaúd-arábiai állat-egészségügyi hatóságok írásban vállalták, hogy 24 órán belül fax, távirat vagy telex útján értesítik a Bizottságot és a tagállamokat a 90/426/EGK irányelv A. mellékletében említett, lófélékben előforduló bármely, az országban bejelentési kötelezettség alá tartozó fertőző vagy járványos betegség előfordulásának megerősítéséről, továbbá megfelelő időn belül a lófélékkel kapcsolatos vakcinázási vagy behozatali politika minden változásáról;

mivel a Szaúd-Arábia egész területén elvégzett szerológiai felmérést követően az országot takonykórtól és tenyészbénaságtól legalább hat hónapja mentesnek kell tekinteni; venezuelai lóencephalomyelitis és hólyagos szájgyulladás soha nem fordult elő, azonban szerológiai bizonyítékot találtak a lovak vírusos arteritisének előfordulására;

mivel a fenti felmérés eredményeit figyelembe véve Szaúd-Arábia egyes részei több mint két éve mentesek az afrikai lópestistől, és e betegséggel szemben az utóbbi 12 hónapban nem végeztek vakcinázást az országban, továbbá a vakcinázás hivatalosan tilos; mivel azonban Szaúd-Arábia egyes részei nem tekinthetők mentesnek e betegségtől;

mivel a szaúd-arábiai illetékes hatóságok értesítették a Bizottságot egy Rijád mellett létesítendő rovarvédett karanténállomás hivatalos engedélyezéséről, és benyújtották azon hatósági állatorvosok aláírási mintáját, akik jogosultak a nemzetközi exportbizonyítványok aláírására;

mivel Szaúd-Arábia egyes részeinek egészségügyi helyzete miatt helyénvalónak tűnik az érintett ország régiókba sorolása annak érdekében, hogy Szaúd-Arábia területének csak a betegségmentes részeiről legyen megengedett a törzskönyvezett lovak Közösségbe történő behozatala;

mivel az állat-egészségügyi feltételeket és állatorvosi bizonyítványokat – melyek jelen esetben csak a törzskönyvezett lovakra vonatkoznak – az érintett harmadik ország állat-egészségügyi helyzetének megfelelően kell elfogadni;

mivel az egyértelműség érdekében a harmadik országok listájának módosításához az ISO-országkódot kell használni;

mivel a 79/542/EGK határozatot, valamint a 92/160/EGK, a 92/260/EGK, a 93/195/EGK és a 93/197/EGK határozatot ennek megfelelően módosítani kell;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 79/542/EGK határozat mellékletének 2. részében a törzskönyvezett lovak külön oszlopa az ISO-országkód ábécésorrendjének megfelelő helyen a következő sorral egészül ki:

"SA | Szaúd-Arábia | X | 1" |

2. cikk

A 92/160/EGK határozat melléklete a következő szöveggel egészül ki:

"Szaúd-Arábia

az egész terület, kivéve a védő- és megfigyelési körzeteket, amelyeket a 90/426/EGK irányelv 13. cikke (2) bekezdése a) pontja rendelkezéseinek megfelelően alakítottak ki, és amelyek a következőképpen határolhatók el:

1. Védőkörzet

1.1. Jizan tartomány

- az egész tartomány az 5. számú úton, Ash Shuqaiqnál lévő közúti ellenőrző ponttól északra, valamint a 10. számú úttól északra fekvő terület kivételével.

1.2. Asir tartomány

- a tartománynak északon Ad Darb, Abha és Kamis Mushayt között a 10. számú út által határolt része, kivéve a légi és katonai támaszpontokon lévő lovasklubokat,

- a tartománynak északon a Kamis Mushayttól Jarashon, Al Utfahon és Dhahran Al Janoubon keresztül a Najran tartománnyal alkotott határig vezető 15. számú út által határol része,

- a tartománynak északon az Al Utfahtól Al Faydon keresztül Badr Al Janoubig (Najran tartomány) vezető út által határolt része.

1.3. Najran tartomány

- a tartománynak északon az Al Utfahból (Asir tartomány) Badr Al Janoubig és As Sebtig, és az As Sebttől Wadi Habunahon keresztül a Najran és Rijád között a 177. számú úttal való kereszteződésig, valamint ettől a kereszteződéstől a délre vezető 177. számú útnak a Najranból Sharourahba vezető 15. számú úttal való kereszteződéséig vezető út által határolt része,

- a tartománynak a Najran és Sharourah közötti 15. számú úttól és a Jemennel alkotott határtól délre fekvő része.

2. Megfigyelési körzet

2.1. Jizan tartomány

- a tartománynak az 5. számú úton, Ash Shuqaiqnál lévő közúti ellenőrző ponttól északra fekvő része, amelyet az Al Qahmahnál lévő közúti ellenőrző pont ellenőriz, valamint a 10. számú úttól északra fekvő rész.

2.2. Asir tartomány

- a légi és a katonai támaszpontokon lévő lovasklubok,

- a tartománynak a védőkörzet határa és az Ash Shuqaiqtól a 211. számú úton, Muhayilnál lévő közúti ellenőrző pontig vezető 209. számú út közötti része,

- a tartománynak a 10. számú úton, Abhától délre fekvő ellenőrző pont, Abha városa és az Abhától 65 km-re, az északra vezető 15. számú úton lévő Ballasmer közúti ellenőrző pont közötti része,

- a tartománynak a Khamis Mushayt, a Samakhba vezető 255. számú úton, Abhától 90 km-re lévő ellenőrző pont és a Rijádba vezető 10. számú úton, Abhától 90 km-re, Yarahnál lévő közúti ellenőrző pont közötti része,

- a tartománynak a 10. számú úton, Yarahnál lévő közúti ellenőrző pont és a Najran tartomány határáig vezető, 177. számú úton lévő Khashm Ghurab közötti virtuális vonaltól délre fekvő része.

2.3. Najran tartomány

- a tartománynak a 10. számú úton, Yarahnál lévő közúti ellenőrző pont és a 177. számú úton lévő Khashm Ghurab közötti vonaltól délre, a Najran tartomány határától a Najrantól 80 km-re lévő Khashm Ghurab közúti ellenőrző pontig, valamint a Sharourahba vezető 175. számú úttól nyugatra fekvő része"

.

3. cikk

A 92/260/EGK határozat a következőképpen módosul:

1. Az I. melléklet E. csoportjában a harmadik országok listájának helyébe a következő szöveg lép:

"Egyesült Arab Emírségek (AE), Bahrein (BH), Algéria (DZ), Egyiptom (1) (EG), Izrael (IL), Jordánia (JO), Kuvait (KW), Libanon (LB), Líbia (LY), Marokkó (MA), Málta (MT), Mauritius (MU), Omán (OM), Katar (QA), Szaúd-Arábia (1) (SA), Szíria (SY), Tunézia (TN), Törökország (1) (TR)".

2. A II. melléklet E. pontjában meghatározott egészségügyi bizonyítvány címének helyébe a következő szöveg lép:

"EGÉSZSÉGÜGYI BIZONYÍTVÁNY

törzskönyvezett lovak 90 napnál rövidebb időtartamra szóló ideiglenes behozatalához a Közösség területére az Egyesült Arab Emírségekből, Bahreinből, Algériából, Egyiptomból (1), Izraelből, Jordániából, Kuvaitból, Libanonból, Líbiából, Marokkóból, Máltáról, Mauritiusról, Ománból, Katarból, Szaúd-Arábiából (1), Szíriából, Tunéziából és Törökországból (1)".

4. cikk

A 93/195/EGK határozat a következőképpen módosul:

1. Az I. melléklet E. csoportjában a harmadik országok listájának helyébe a következő szöveg lép:

"Egyesült Arab Emírségek (AE), Bahrein (BH), Algéria (DZ), Egyiptom (1) (EG), Izrael (IL), Jordánia (JO), Kuvait (KW), Libanon (LB), Líbia (LY), Marokkó (MA), Málta (MT), Mauritius (MU), Omán (OM), Katar (QA), Szaúd-Arábia (1) (SA), Szíria (SY), Tunézia (TN), Törökország (1) (TR)".

2. A II. mellékletben meghatározott egészségügyi bizonyítvány címében az E. csoportban szereplő harmadik országok listájának helyébe a következő szöveg lép:

"Egyesült Arab Emírségek, Bahrein, Algéria, Egyiptom (1), Izrael, Jordánia, Kuvait, Libanon, Líbia, Marokkó, Málta, Mauritius, Omán, Katar, Szaúd-Arábia (1), Szíria, Tunézia, Törökország (1)".

5. cikk

A 93/197/EGK határozat a következőképpen módosul:

1. Az I. melléklet E. csoportjában a harmadik országok listájának helyébe a következő szöveg lép:

"Egyesült Arab Emírségek (2) (AE), Bahrein (2) (BH), Algéria (DZ), Egyiptom (1), (2) (EG), Izrael (IL), Jordánia (2) (JO), Kuvait (2) (KW), Libanon (2) (LB), Líbia (2) (LY), Marokkó (MA), Málta (MT), Mauritius (MU), Omán (2) (OM), Katar (2) (QA), Szaúd-Arábia (1), (2) (SA), Szíria (2) (SY), Tunézia (TN)".

2. A II. E. mellékletben meghatározott egészségügyi bizonyítvány címének helyébe a következő szöveg lép:

"EGÉSZSÉGÜGYI BIZONYÍTVÁNY

törzskönyvezett lovaknak az Egyesült Arab Emírségekből, Bahreinből, Egyiptomból (1), Jordániából, Kuvaitból, Libanonból, Líbiából, Ománból, Katarból, Szaúd-Arábiából (1) és Szíriából, továbbá törzskönyvezett, valamint tenyésztési és termelési célú lóféléknek az Algériából, Izraelből, Marokkóból, Máltáról, Mauritiusról és Tunéziából a Közösség területére történő behozatalához".

6. cikk

Ennek a határozatnak a tagállamok a címzettjei.

Kelt Brüsszelben, 1999. március 5-én.

a Bizottság részéről

Franz Fischler

a Bizottság tagja

[1] HL L 224., 1990.8.18., 42. o.

[2] HL L 296., 1998.11.5., 16. o.

[3] HL L 146., 1979.6.14., 15. o.

[4] HL L 287., 1997.10.21., 54. o.

[5] HL L 71., 1992.3.18., 27. o.

[6] HL L 286., 1998.10.23., 53. o.

[7] HL L 130., 1992.5.15., 67. o.

[8] HL L 86., 1993.4.6., 1. o.

[9] HL L 86., 1993.4.6., 16. o.

--------------------------------------------------